Dis mos sommer lekker geld mors, of is dit nie?Allister Coetzee (Foto: herald.ie) Die besluite van die Springbok-afrigtingspan laat jou soms diep kopkrap, of hou hulle ons (en die All Blacks van alle spanne), maar net aan die raai? Wat anders kan ŉ mens van die besluite sê om die Cheetahs se Bok-vleuel Raymond Rhule, ná net twee dae se Bok-voorbereidings in Kaapstad vir Saterdag se toets teen die All Blacks op Nuweland, weer huis toe te stuur om saam met die Cheetahs voor te berei vir Vrydagaand se kragmeting in die Pro14-reeks teen die Glasgow Warriors in Bloemfontein? Ook dat die Sharks se loskopstut Thomas du Toit (hy moes in elk geval reeds lankal by die Bokke gewees het), nou na die Bokkamp genooi word? Rhule is ná die verloortoets van 57-0 teen die All Blacks in Albany (waar hy nege duikslae verbrou het) teruggestuur Bloemfontein toe. Hy het verlede Vrydag in Bloemfontein teen die Walliese Ospreys gespeel en is verrassend gevra om hom weer Sondag by die Bokke aan te meld. Maar ná twee oefeninge is hy weer op pad Bloemfontein toe. Tensy daar ŉ rede is, maak dit mos nie sin nie – want wat kan daar in twee oefeninge bereik word, hy is mos beslis nie meer die uitsoekvleuel nie. Hy was tog maande lank saam met die Bokke, by twee oefenkampe, die toetsreeks in Junie teen die Franse en vir die Rugbykampioenskap, waar daar aan sy vaardighede geskaaf kon word. ♦ Die loskopstut Steven Kitshoff is Dinsdag deur die Bok-bestuurspan aan die media beskikbaar gestel en dis dalk ŉ aanduiding dat hy Saterdag teen die All Blacks in die beginspan sal wees met Beast Mtawarira op die bank. Of was dit nie net ŉ weerligafleier nie? Mtawarira spog reeds met 95 toetse. As hy strykdeur speel, sal hy sy honderdtal aan die einde van die jaar teen Wallis bereik om hom by Victor Matfield (127 toetse), Bryan Habana (124), John Smit (111), Jean de Villiers (109) en Percy Montgomery (102) aan te sluit. Maar is daar kommer oor een van die Bok-stutte se fiksheid? Waarom is daar nou loskopstutte (Mtawarira, Kitshoff en Du Toit) en drie vaskoppe (Ruan Dreyer, Trevor Nyakane en Wilco Louw ) saam met die Bokke? Hulle sê dis ŉ voorsorgmaatreël. Vir wie?